<classify> NEEMA imeanza kuwaangukia wakulima wa mahindi mkoani Ruvuma, baada ya serikali kuamua kupandisha bei ya kununulia mahindi kutoka Sh 470 hadi 600 kwa kilo. Hatua hiyo imelenga kuwapatia soko la uhakika na kuwakomboa na umaskini. Hayo yalisemwa jana na Meneja wa Wakala wa Hifadhi ya Taifa ya Chakula NFRA Kanda ya Songea, Ramadhan Nondo alipozungumza na gazeti hili ofisini kwake mjini Songea. Nondo alisema serikali imeipa Kanda ya Songea mgao wa kununua tani 25,000 za mahindi na imepeleka Sh bilioni moja kwa awamu ya kwanza. Hadi kufikia mwishoni mwa wiki, imeshanunua tani 900.45 huku kazi ya ununuzi ikiendelea.Alisema, msimu ulipofunguliwa walianza kununua mahindi kwa bei ya Sh 470. Lakini, kadri siku zilivyokwenda na kuwepo kwa ushindani kutoka kwa wafanyabiashara wengine, bei ilizidi kushuka na serikali kulazimika kuongeza bei kama hatua ya kuwavu tia wakulima. Hata hivyo, alieleza kuwa licha ya kupandisha bei, bado mwitikio ulikuwa mdogo. Ndipo, serikali kupitia NFRA tangu Septemba Mosi mwaka huu, iliongeza bei ya Sh 520 maeneo ya vijijini na Sh 600 kwenye kituo kikuu kilichopo Ruhuwiko Songea mjini, kama njia itakayoshawishi wakulima kupeleka mahindi kwa NFRA.Kwa mujibu wa Nondo, upatikanaji wa mahindi mwaka huu umekuwa wa kusuasua. Hali hiyo inatokana na mahitaji kuwa makubwa, ikilinganishwa na mwaka jana ambapo wanunuzi walikuwa wachache.Hali hiyo imesababisha mahindi kugombewa, hasa baada ya kuja kwa wafanyabiashara kutoka nchi jirani za Zimbabwe na Malawi.Nondo alisema ili kukabiliana na changamoto hiyo, wanatarajia kukutana na vikundi vya wakulima na kuwashawishi kuuza mahindi yao kwa NFRA.Aliwahimiza kuchangamkia fursa ya bei kubwa, inayotolewa na serikali. Aidha, Nondo alisema serikali imetoa mafunzo kwa wakulima wa mahindi wa wilaya zote zinazolima zao hilo mkoa Ruvumani kuhusu umuhimu wa kilimo cha kisasa ili kuongeza uzalishaji wa mazao. Wakizungumza kwa nyakati tofauti, wakulima wa mahindi waliipongeza serikali kuongeza bei ya mahindi. Walisema hatua hiyo itasaidia kuboresha maisha yao na kumaliza tatizo la umaskini.Ali Mapunda na Ambrose Ngonyani walisema ni faraja kuona serikali imeanza kutambua mchango na juhudi kubwa zinazofanywa na wakulima, kwani kwa muda mrefu bei ya mahindi haijawahi kufikia Sh 600.  <topic>: kitaifa 